Document ID: 32000D0322

Kommissionens beslutning
af 13. april 2000
om standardbestemmelser for rapporter om programmer for udryddelse og overvågning af dyresygdomme, hvortil der kan ydes EF-tilskud
(meddelt under nummer K(2000) 1015)
(EØS-relevant tekst)
(2000/322/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 1258/1999(2), særlig artikel 24, stk. 11, og
ud fra følgende betragtninger:
(1) Ifølge artikel 24 i beslutning 90/424/EØF kan der ydes EF-tilskud til udryddelse og overvågning af dyresygdomme.
(2) Programmer, der forelægges med anmodning om EF-tilskud, skal godkendes enkeltvis, og eventuelle betingelser for tilskuddet fastlægges i henhold til artikel 24, stk. 6.
(3) Ifølge artikel 24, stk. 11, i ovennævnte beslutning skal der vedtages gennemførelsesbestemmelser til artikel 24.
(4) For at fastslå, hvordan gennemførelsen af udryddelses- og bekæmpelsesprogrammerne forløber og dermed, om EF's penge er givet nyttigt ud, skal der indføres en evalueringsordning.
(5) Evalueringsordningen bør omfatte en rapporteringsordning med indsendelse af epidemiologiske data fra programmerne.
(6) Rapporteringsordningen bør harmoniseres.
(7) Den enkelte medlemsstat bærer det primære ansvar for at gennemføre programmet og sørge for, at det bliver en succes, og at de medfinansierede foranstaltninger forvaltes korrekt.
(8) Det er kun muligt at gennemføre en ordentlig forvaltning, hvis myndighederne ved, hvem der er ansvarlige for dyrene under programmet, og hvem der er de endelige støttemodtagere, når foranstaltningen gennemføres og betalingsanmodningerne sendes til Kommissionen. Forvaltningen bør være edb-baseret.
(9) God forvaltning skal forhindre, at den samme foranstaltning finansieres eller medfinansieres flere gange.
(10) Når dyr slås ned, skal landbrugeren hurtigst muligt have erstatning for sit tab.
(11) Der bør fastsættes nærmere regler for de finansielle oplysninger, der skal gives i de betalingsanmodninger, som omhandles i artikel 24, stk. 8, i beslutning 90/424/EØF.
(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Formålet med denne beslutning er at fastsætte standardbestemmelser for rapporter, der sendes til Kommissionen om programmer for udryddelse og overvågning af dyresygdomme, hvortil der kan ydes EF-tilskud.
Artikel 2
I denne beslutning forstås ved:
1) regelmæssige rapporter: rapporter, der skal sendes til Kommissionen med regelmæssige mellemrum
2) foreløbig teknisk og økonomisk evaluering af programmet: foreløbig evaluering af det igangværende program, der skal sendes Kommissionen inden den 1. juni som fastsat i artikel 24, stk. 7, i beslutning 90/424/EØF
3) endelige rapporter: rapporter, der skal sendes til Kommissionen, for hele det år, programmet anvendes
4) betalingsanmodninger: anmodninger som nævnt i artikel 24, stk. 8, i beslutning 90/424/EØF.
Artikel 3
For udryddelses- og bekæmpelsesprogrammer, der vedtages i henhold til artikel 24 i beslutning 90/424/EØF, sender medlemsstaterne følgende:
1) regelmæssige rapporter om fåre- og gedebrucellose og om kvægbrucellose, der mindst indeholder de oplysninger, som er nævnt i bilag I, del 1, 2a, 3 og 4 (skemaerne udfyldes, eller der gives de ønskede oplysninger)
2) regelmæssige rapporter om kvægtuberkulose, enzootisk kvægleukose og oksens ondartede lungesyge, der mindst indeholder de oplysninger, som er nævnt i bilag I, del 1, 2b og 4 (skemaerne udfyldes, eller der gives de ønskede oplysninger)
3) en foreløbig teknisk og økonomisk evaluering af programmerne for fåre- og gedebrucellose, kvægbrucellose, kvægtuberkulose, enzootisk kvægleukose og oksens ondartede lungesyge, der mindst omfatter de punkter, som er nævnt i bilag II
4) endelige rapporter med betalingsanmodninger vedrørende fåre- og gedebrucellose, kvægbrucellose, kvægtuberkulose, enzootisk kvægleukose og oksens ondartede lungesyge, der mindst omfatter de oplysninger, som er nævnt i bilag III.
Artikel 4
Denne beslutning gælder for udryddelses- og overvågningsprogrammer, der skal iværksættes fra den 1. januar 2001.
Artikel 5
Denne beslutning er rettet til medlemsstaterne.
Udfærdiget i Bruxelles, den 13. april 2000.

Labels: 12
15
6